R E G U L A M E N T

privind activitatea de transcriere a certificatelor/extraselor de stare civilă

ale persoanelor care au dobândit/redobândit cetăţenia română

și nu au avut niciodată domiciliul în România

**Primirea și soluţionarea cererilor**

**Programarea în vederea depunerii cererilor**

Programarea pentru depunerea cererilor privind transcrierea certificatelor/extraselor de stare civilă se face numai online, pe pagina de internet a SERVICIULUI PUBLIC LOCAL COMUNITAR DE EVIDENŢĂ A PERSOANELOR AL MUNICIPIULUI PLOIEŞTI – [www.ploiesti.ro/SPCLEP/](http://www.ploiesti.ro/SPCLEP/).

Programările online sunt disponibile numai pentru transcrierea actelor de stare civilă privind cetăţenii care îndeplinesc condiţiile prevăzute la art. 41 alin. (7) lit. b) din Legea nr. 119/1996 privind actele de stare civila, republicata, cu modificarile si completarile ulterioare.

Înainte de completarea programării, solicitantul se asigură că îndeplinește condiţiile prevăzute de art. 41 alin. (7) lit. b) din Legea nr. 119/1996 și că deţine toate actele necesare transcrierii prevăzute de lege și menţionate în lista documentelor necesare transcrierii certificatelor/extraselor de stare civilă, publicată pe pagina de internet mai sus menţionată.

Prin continuarea procedurii de programare online solicitantul este de acord cu prelucrarea datelor personale, în conformitate cu prevederile Regulamentului UE nr.679/2016 privind protectia persoanelor fizice in ceea ce priveste prelucrarea datelor cu caracter personal si libera circulatie a acestor date.

Solicitantul completează toate câmpurile obligatorii prevăzute în aplicaţia de programare. Datele personale ale acestuia (numele de familie și prenumele) se completează întocmai cum rezultă din actul de identitate, fără prescurtări, sau iniţiale. Solicitantul completează în aplicaţia de programare o adresă de email validă, la care va primi un răspuns cuprinzând data și ora la care este programat să depună cererea.

**O programare este alocată unei singure persoane, și nu unei familii. Dacă solicitantul are de transcris si certificat de nastere si certificat de casatorie, se fac doua programari (transcrierea certificatului de căsătorie va fi programată după soluționarea transcrierii certificatului de nastere). În cazul minorilor se face programare separată pe numele titularului certificatului de stare civilă (numele și prenumele minorului).**

Programarea este gratuită și netransmisibilă.

Depunerea cererii se face numai la data și ora stabilită, conform programării. Neprezentarea la data și ora programată, neconformitatea datelor înscrise în rubricile din formularul de programare cu datele care rezultă din actele prezentate (certificatul /extrasul de stare civilă, actul de identitate, certificatul de cetăţenie), și/sau lipsa tuturor actelor necesare duc la anularea rezervării.

Programările neconforme nu vor fi luate în considerare.

Nu se fac programări pentru zilele nelucrătoare, stabilite sau anunţate ulterior prin acte normative ca zile în care nu se desfășoară activitate de lucru cu publicul.

Nerespectarea oricărei dispoziţii referitoare la condiţiile de programare în vederea depunerii cererii duce la anularea rezervării.

**Depunerea cererilor**

Cererea de transcriere a certificatelor/extraselor de stare civilă/extraselor multilingve ale actelor de stare civilă se depune personal, de către titulari sau reprezentanții legali ai acestora.

Cererile de transcriere se depun la sediul SPCLEP-Ploieşti - Serviciul Stare Civilă, situat în municipiul Ploieşti, Bulevardul Independenţei nr. 10 de către titularul certificatului de stare civilă care figurează în programarea online.

Persoanele căsătorite pot depune cererea privind transcrierea certificatului extrasului de căsătorie după solutionarea transcrierii certificatului/extrasului de naștere. Termenul de soluţionare a cererilor privind transcrierea certificatelor/extraselor de stare civilă este de 60 de zile de la data înregistrării cererii, potrivit art. 41 alin. (7) din Legea nr. 119/1996. Funcţionarul care primește cererea de transcriere înmânează solicitantului o dovadă care cuprinde numărul de înregistrare și data înregistrării. Programul de lucru cu publicul aferent activităţii de primire a cererilor de transcriere a certificatelor/extraselor de stare civilă se desfășoară în zilele lucrătoare de joi, în intervalul orar 09.00 – 13.00.

**Soluţionarea cererilor**

Funcţionarii publici desemnați, soluţionează cererile privind transcrierea certificatelor /extraselor de stare civilă în conformitate cu prevederile legale în materie, cu procedura de sistem a DGEP privind înregistrarea actelor de stare civilă ale cetăţenilor români încheiate în străinătate – Cod: PS.DEPABD-16, precum și cu prevederile prezentului regulament.

Eliberarea certificatelor de stare civilă transcrise se face în zilele lucrătoare de joi în intervalul orar 09.00 – 13.00.

**Dispoziţii finale**

Prezentul regulament se aduce la cunoștinţă publică pe pagina de internet a SERVICIULUI PUBLIC LOCAL COMUNITAR DE EVIDENŢĂ A PERSOANELOR AL MUNICIPIULUI PLOIEŞTI, modulul ”Programare online transcriere dobândire/redobândire cetățenie”.

Prezentul regulament produce efecte pe termen nelimitat și poate fi modificat în concordanţă cu modificările aduse ulterior legislaţiei în domeniu.